CELEX: 
Language: mt
Date: 2019-03-06 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta d-Direttiva 2003/87/KE tal-Parlament Ewropew u tal-Kunsill fir-rigward tal-miżuri adottati mill-Organizzazzjoni tal-Avjazzjoni Ċivili Internazzjonali għall-monitoraġġ, ir-rapportar u l-verifika tal-emissjonijiet tal-avjazzjoni għall-iskop li tiġi implimentata miżura globali bbażata fuq is-suq

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-Unjoni u l-Istati Membri tagħha huma sostenituri qawwija tal-intenzjoni tal-ICAO biex tiddaħħal miżura globali bbażata fuq is-suq għall-avjazzjoni internazzjonali globalment fis-seħħ biex tikkontribwixxi għall-indirizzar tat-tibdil fil-klima. Dan huwa enfasizzat mill-fatt li l-Parlament Ewropew u l-Kunsill emendaw l-Iskema tal-UE għan-Negozjar ta’ Emissjonijiet (EU ETS) tliet darbiet sabiex jiffaċilitaw il-progress fl-ICAO fuq il-miżura globali tagħha bbażata fuq is-suq, kif ukoll mill-kontribuzzjonijiet finanzjarji u esperti sostanzjali li l-Unjoni u l-Istati Membri
                  1
                taw lis-Segretarjat tal-ICAO matul dawn l-aħħar sitt (6) snin biex l-ICAO tirnexxi. L-Unjoni tinsab fost l-ewwel ġurisdizzjonijiet li adottaw dispożizzjonijiet leġiżlattivi legalment vinkolanti bl-iskop li tiġi implimentata l-iskema tal-ICAO imsejħa “CORSIA”, inkluż permezz ta’ dan l-att delegat, filwaqt li Stati oħra huma mistennija wkoll li jwettqu implimentazzjoni domestika bħal din.
            
            
               Is-setturi kollha tal-ekonomija jeħtieġ li jikkontribwixxu għall-indirizzar tat-tibdil fil-klima. Huwa importanti li jiġi impost prezz fuq l-emissjonijiet tal-gassijiet serra sabiex jiġu sfruttati l-forzi tas-suq u jinkiseb tnaqqis kosteffettiv tal-emissjonijiet. L-EU ETS ilha l-pedament tal-politika tal-Unjoni Ewropea dwar il-klima mill-2005, u hija għodda ewlenija biex jitnaqqsu l-emissjonijiet tal-gassijiet serra (GHG) b’mod sostanzjali f’konformità mal-impenn li ħadet l-Unjoni fil-Ftehim ta’ Pariġi biex iż-żidiet fit-temperatura jiġu limitati għal ferm inqas minn 2 °C, u saħansitra sa 1,5 °C jekk ikun possibbli. L-inklużjoni tat-titjiriet intra-Ewropej fl-EU ETS wasslet għal tnaqqis/kumpens ta’ madwar 100 miljun tunnellata ta’ CO2 bejn l-2012 u l-2018
                  2
               . Fl-2017, id-Direttiva dwar l-EU ETS ġiet riveduta biex tikkontribwixxi kif xieraq għall-miri tal-klima u tal-enerġija tal-2030
                  3
                u biex tħejji għall-implimentazzjoni tal-iskema tal-ICAO
                  4
               .
            
            
               Qed titħejja leġiżlazzjoni tal-Unjoni biex l-iskema tal-ICAO tiġi implimentata f’żewġ stadji. L-ewwel nett, qed jiġu inklużi dispożizzjonijiet xierqa fi tliet biċċiet ta’ leġiżlazzjoni ta’ implimentazzjoni u delegata: dan l-att delegat, ir-Regolament ta’ Implimentazzjoni tal-Kummissjoni dwar il-monitoraġġ u r-rapportar ta’ emissjonijiet ta’ gassijiet serra
                  5
               , u r-Regolament ta’ Implimentazzjoni tal-Kummissjoni dwar il-verifika tar-rapporti tad-data u l-akkreditament tal-verifikaturi
                  6
               . It-tieni stadju huwa stipulat fl-Artikolu 28b tad-Direttiva, u jikkonċerna l-emendi għall-EU ETS mill-Parlament Ewropew u mill-Kunsill permezz tal-proċedura leġiżlattiva ordinarja.
            
            
               Minbarra dan l-att delegat, saru reviżjonijiet tar-Regolament tal-Kummissjoni dwar il-monitoraġġ u r-rapportar (MRR) u tar-Regolament tal-Kummissjoni dwar il-verifika tar-rapporti dwar l-emissjonijiet tal-gassijiet serra u tar-rapporti dwar it-tunnellati kilometri u l-akkreditament tal-verifikaturi (AVR), sabiex iqisu d-dispożizzjonijiet dwar il-monitoraġġ, ir-rapportar u l-verifika (MRV) tal-istandards u l-prattiki rakkomandati (SARP) tal-ICAO. L-UE ilha mill-2010 tiġbor esperjenza fil-monitoraġġ, ir-rapportar u l-verifika tal-emissjonijiet tal-avjazzjoni skont id-Direttiva dwar l-EU ETS, u hemm ħafna xebh bejn id-dispożizzjonijiet tal-iskema tal-ICAO u dawn iż-żewġ Regolamenti. Fir-rigward tal-ftit differenzi li fadal u li jistgħu jitneħħew permezz tas-setgħat ta’ implimentazzjoni skont id-Direttiva, dan seħħ flimkien mal-adozzjoni ta’ dan l-att delegat u daħal fis-seħħ fl-1 ta’ Jannar 2018. 
            
            
               L-Artikolu 28c tad-Direttiva 2003/87/KE jirrikjedi li l-Kummissjoni tadotta dispożizzjonijiet għall-monitoraġġ, ir-rapportar u l-verifika xierqa tal-emissjonijiet biex tiġi implimentata l-miżura globali bbażata fuq is-suq tal-ICAO fuq ir-rotot kollha li tkopri. Dawn iridu jkunu bbażati fuq l-istrumenti rilevanti adottati fl-ICAO, u jridu jevitaw kwalunkwe distorsjoni tal-kompetizzjoni u jkunu konsistenti mal-prinċipji ta’ monitoraġġ u ta’ rapportar tal-EU ETS. Ir-rapporti dwar l-emissjonijiet iridu jkunu vverifikati skont il-prinċipji u l-kriterji ta’ verifika fid-Direttiva dwar l-EU ETS. Dan l-att delegat jikkumplimenta r-rapportar skont ir-Regolamenti ta’ hawn fuq fir-rigward tat-titjiriet u l-operazzjonijiet li bħalissa mhumiex koperti mid-Direttiva dwar l-EU ETS (eż. it-titjiriet bejn iż-ŻEE u l-pajjiżi terzi, it-titjiriet bejn iż-ŻEE u diversi reġjuni oħra, u t-titjiriet bejn il-pajjiżi terzi biss jew bejn il-pajjiżi terzi u d-dipendenzi jew it-territorji barranin). Peress li fil-passat għadd ta’ operaturi ta’ inġenji tal-ajru rrapportaw emissjonijiet verifikati minn titjiriet lejn, minn u bejn l-ajrudromi li jinsabu fiż-Żona Ekonomika Ewropea (ŻEE), inkluż ir-reġjuni ultraperiferiċi, id-dipendenzi u t-territorji tagħha, diġà jeżistu mudelli għar-rapportar ta’ dawn l-emissjonijiet, u dawn il-mudelli se jiġu aġġornati biex jintużaw fir-rigward tal-informazzjoni aktar ġenerali dwar l-emissjonijiet li hija rilevanti għall-iskema tal-ICAO. Għall-kuntrarju tar-Regolamenti għall-monitoraġġ, ir-rapportar, il-verifika u l-akkreditament, l-iskop ta’ dan l-att delegat huwa biss li jipprovdi informazzjoni lis-Segretarjat tal-ICAO. L-att delegat kemm jista’ jkun jibni fuq regoli u oqfsa eżistenti sabiex jiġi minimizzat il-piż amministrattiv għall-operaturi tal-inġenji tal-ajru, għall-verifikaturi u għal partijiet ikkonċernati oħrajn, u jispeċifika kif trid tiġi trażmessa lis-Segretarjat tal-ICAO l-informazzjoni rrapportata skont ir-Regolamenti għall-monitoraġġ, ir-rapportar, il-verifika u l-akkreditament.
            
            
               It-tieni stadju huwa stipulat fl-Artikolu 28b(1), (2) u (3) tad-Direttiva, u jikkonċerna l-emendi għall-EU ETS li jistgħu jsiru mill-Parlament Ewropew u mill-Kunsill biss permezz tal-proċedura leġiżlattiva ordinarja. Il-Kummissjoni hija obbligata li tirrapporta lill-Parlament Ewropew u lill-Kunsill dwar il-progress fin-negozjati tal-ICAO. B’mod partikolari, dan jirrigwarda l-istrumenti internazzjonali rilevanti
                  7
               , ir-rakkomandazzjonijiet approvati mill-Kunsill, l-istabbiliment ta’ reġistru globali, il-miżuri domestiċi meħuda minn pajjiżi terzi għall-implimentazzjoni tal-miżura globali bbażata fuq is-suq, l-implikazzjonijiet tar-riżervi minn pajjiżi terzi u żviluppi internazzjonali rilevanti oħrajn u l-istrumenti applikabbli. F’konformità mar-rendikont globali tal-UNFCCC, il-Kummissjoni se tirrapporta wkoll dwar l-isforzi sabiex jinkiseb l-għan fit-tul mixtieq ta’ tnaqqis ta’ emissjonijiet tas-settur tal-avjazzjoni li l-emissjonijiet tas-CO2 mill-avjazzjoni jitnaqqsu bin-nofs meta mqabbla mal-livelli tal-2005
                  8
               . Il-Kummissjoni se tippreżenta rapport lill-Parlament Ewropew u lill-Kunsill li fih se tikkunsidra modi biex dawk l-istrumenti jiġu implimentati permezz ta’ reviżjoni tad-Direttiva dwar l-EU ETS, filwaqt li tqis ir-regoli applikabbli fir-rigward tat-titjiriet fi ħdan iż-ŻEE kif xieraq.
            
            
               Ir-rapport se jeżamina wkoll l-ambizzjoni u l-integrità ambjentali globali tal-miżura globali bbażata fuq is-suq, l-ambizzjoni ġenerali tagħha fir-rigward tal-miri skont il-Ftehim ta’ Pariġi, il-livell ta’ parteċipazzjoni, l-infurzabbiltà tagħha, it-trasparenza, il-penali għan-nonkonformità, il-proċessi għall-kontribut pubbliku, il-kwalità tal-krediti ta’ kumpens, il-monitoraġġ, ir-rapportar u l-verifika tal-emissjonijiet, ir-reġistri, ir-responsabbiltà kif ukoll ir-regoli dwar l-użu tal-bijofjuwils. Il-Kummissjoni tista’, mar-rapport imsemmi fil-paragrafu 2 ta’ dan l-Artikolu, iżżid proposta leġiżlattiva lill-Parlament Ewropew u lill-Kunsill biex jemendaw, iħassru, jestendu jew jissostitwixxu d-derogi previsti fl-Artikolu 28a tad-Direttiva dwar l-EU ETS, li tkun konsistenti mal-impenn għat-tnaqqis tal-emissjonijiet ta’ gassijiet serra fis-setturi ekonomiċi kollha tal-Unjoni għall-2030 bl-għan li jiġu ppreservati l-effettività u l-integrità ambjentali tal-azzjoni klimatika tal-Unjoni. Id-Direttiva tagħmilha ċara wkoll li r-rapport se jqis jekk il-bażi ġuridika għal dan l-att delegat
                  9
                għandhiex bżonn tiġi riveduta.
            
            
               Id-Direttiva 2003/87/KE tapplika irrispettivament min-nazzjonalità tal-operatur tal-linja tal-ajru u fil-prinċipju tkopri t-titjiriet li jitilqu minn ajrudrom li jinsab fit-territorju ta’ Stat Membru jew li jaslu fih. L-Artikolu 28a jeżenta l-emissjonijiet mit-titjiriet mill-ajrudromi li jinsabu fil-pajjiżi barra miż-ŻEE u t-titjiriet lejhom f’kull sena kalendarja sal-2023. It-trattament indaqs tal-operaturi tal-inġenji tal-ajru fuq ir-rotot huwa kruċjali sabiex jiġu evitati distorsjonijiet tal-kompetizzjoni; u huwa wkoll identifikat bħala kwistjoni importanti fir-riżoluzzjoni tal-ICAO tal-2016. It-titjiriet ġewwa ż-ŻEE jitħaddmu minn aktar minn 500 operatur tal-inġenji tal-ajru u dawn jinkludu aktar minn 100 operatur tal-inġenji tal-ajru kummerċjali bbażati barra miż-ŻEE, li fir-rigward tagħhom hemm livell estremament għoli ta’ konformità. Il-kamp ta’ applikazzjoni tad-Direttiva 2003/87/KE jista’ jinbidel biss mill-Parlament Ewropew u mill-Kunsill
                  10
               .
            
            
               Dan l-att delegat japplika trattament indaqs skont l-Artikolu 28c tad-Direttiva dwar l-EU ETS. Il-Kummissjoni se tippreżenta lis-Segretarjat tal-ICAO biss l-informazzjoni li tirrigwarda t-titjiriet li hija mistennija bl-iskema tal-ICAO, u l-operaturi tal-inġenji tal-ajru b’emissjonijiet sinifikanti fil-pajjiżi l-oħra kollha jenħtieġ li jkollhom l-emissjonijiet tagħhom irrapportati lis-Segretarjat tal-ICAO minn pajjiżi oħra. Huwa fl-interess tal-operaturi tal-inġenji tal-ajru li jirrapportaw id-data tal-emissjonijiet tagħhom għat-titjiriet internazzjonali
                  11
                fl-2019 u fl-2020 minħabba li dan inaqqas l-ammont ta’ emissjonijiet li se jkollhom jikkumpensaw għalih aktar tard. Jekk ma jippreżentawx rapport, skont l-SARP jistgħu jintużaw sorsi ta’ informazzjoni oħra biex jimtlew il-lakuni.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Fit-13 ta’ Lulju 2018 saret laqgħa mal-partijiet konċernati fil-kuntest tal-Grupp ta’ Esperti dwar it-Tibdil fil-Klima, li jinkludi rappreżentanti tal-industrija, tas-soċjetà ċivili u tal-Istati Membri. Saret laqgħa oħra fit-3 ta’ Diċembru 2018 qabel l-adozzjoni tal-att delegat, li matulha ġie eżaminat it-test tal-att delegat u l-kuntest usa’ tar-regoli ta’ implimentazzjoni tal-EU ETS għall-monitoraġġ, ir-rapportar, il-verifika u l-akkreditament.  Barra minn hekk, ir-rispons online dwar it-test tar-Regolament Delegat inġabar fuq il-portal tar-Regolamentazzjoni Aħjar għal erba’ ġimgħat bejn it-28 ta’ Novembru u t-26 ta’ Diċembru 2018. Waslu ħames kontributi minn assoċjazzjonijiet tal-linji tal-ajru. Wara l-adozzjoni, l-att delegat se jkun soġġett għal skrutinju mill-Parlament Ewropew u mill-Kunsill għal perjodu ta’ xahrejn.
            
            
               3.ELEMENTI ĠURIDIĊI TAL-ATT DELEGAT
            
            
               Il-kamp ta’ applikazzjoni tal-att delegat huwa determinat mid-Direttiva dwar l-EU ETS riveduta. Regolament huwa meqjus bħala l-istrument xieraq. Kif spjegat hawn fuq, huwa fl-interess tal-operaturi tal-inġenji tal-ajru li jsegwu dan ir-Regolament bl-iskop li jistabbilixxu linja bażi inizjali tal-emissjonijiet f’konformità mal-iskema tal-ICAO. 
            
            
               Artikolu 1
            
            
               Dan l-Artikolu jistabbilixxi liema operaturi tal-inġenji tal-ajru huma soġġetti għal dan ir-Regolament, u jeżenta lil ċerti tipi ta’ titjiriet mhux kummerċjali li jistgħu joperaw.
            
            
               Artikolu 2
            
            
               Il-paragrafi 1 u 2 ta’ dan l-Artikolu jistabbilixxu l-informazzjoni verifikata addizzjonali dwar l-emissjonijiet li l-operaturi tal-inġenji tal-ajru jenħtieġ li jirrapportaw, sabiex jissupplimentaw l-emissjonijiet diġà verifikati rrapportati skont l-MRR. Ir-rapportar tal-emissjonijiet f’konformità mal-MRR u ma’ dawn il-paragrafi huwa obbligatorju u jekk ma jseħħx ikun soġġett għal proċeduri ta’ infurzar skont l-Artikolu 16 tad-Direttiva dwar l-EU ETS.
            
         
         
            
               L-ewwel kategorija ta’ informazzjoni addizzjonali dwar l-emissjonijiet, fil-paragrafu 1(a), tirrigwarda t-titjiriet bejn l-ajrudromi li jinsabu fiż-ŻEE u l-ajrudromi fil-pajjiżi terzi (eż. Pariġi - Marrakesh). 
            
            
               It-tieni kategorija ta’ informazzjoni addizzjonali dwar l-emissjonijiet, fil-paragrafu 1(b), tirrigwarda t-titjiriet bejn l-ajrudromi li jinsabu fiż-ŻEE u l-ajrudromi li jinsabu fir-reġjuni ultraperiferiċi ta’ Stati Membri oħra taż-ŻEE (eż. Dublin - Lanzarote), u fid-dipendenzi jew fit-territorji ta’ dawk l-Istati Membri
                  12
                (eż. l-Irlanda - Greenland). Ta’ min jinnota li t-titjiriet domestiċi bħal pereżempju Madrid-Lanzarote mhumiex koperti mill-iskema tal-ICAO u għalhekk mhumiex parti minn dan l-att delegat.
            
            
               It-tielet kategorija ta’ informazzjoni addizzjonali dwar l-emissjonijiet, fil-paragrafu 1(c), tirrigwarda t-titjiriet bejn l-ajrudromi li jinsabu fir-reġjuni ultraperiferiċi, fid-dipendenzi jew fit-territorji tal-Istati Membri taż-ŻEE u l-ajrudromi li jinsabu fil-pajjiżi terzi, jew fid-dipendenzi jew fit-territorji ta’ Stati Membri oħra (eż. Greenland - il-Kanada).
            
            
               Il-paragrafu 2 jikkjarifika li r-rekwiżiti fil-paragrafu 1 japplikaw ukoll fir-rigward tal-operaturi tal-inġenji tal-ajru li joperaw inqas minn 243 titjira għal kull perjodu ta’ tliet perjodi konsekuttivi ta’ erba’ xhur il-wieħed li jitilqu jew jaslu f’ajrudrom li jinsab fit-territorju ta’ Stat Membru (b’referenza għall-ittra (j) taħt l-attività “L-avjazzjoni” fl-Anness 1 tad-Direttiva 2003/87/KE).
            
            
               Il-paragrafu 3 jirrigwarda r-rapportar tad-data dwar l-emissjonijiet verifikati għat-titjiriet bejn l-ajrudromi li jinsabu f’żewġ pajjiżi terzi differenti, jiġifieri bejn l-ajrudromi li jinsabu barra miż-ŻEE u l-ajrudromi li jinsabu f’pajjiżi oħra barra miż-ŻEE (eż. il-Messiku D.F. - Rio de Janeiro). Fir-rigward ta’ din il-kategorija, huwa rrakkomandat li jiġu rrapportati l-emissjonijiet. Jenħtieġ li l-kwistjoni ta’ jekk ikunux xierqa setgħat akbar tiġi eżaminata fir-rapport lill-Parlament Ewropew u lill-Kunsill.
            
            
               Il-paragrafu 4 jipprovdi ċarezza dwar it-tipi ta’ titjiriet li jridu jiġu rrapportati għall-finijiet tal-iskema tal-ICAO.
            
            
               Artikolu 3
            
            
               Il-paragrafu 1 ta’ dan l-Artikolu jikkonferma li r-rapportar tal-emissjonijiet skont l-Artikolu 2 irid jissodisfa l-istandards stabbiliti fid-dispożizzjonijiet rilevanti tad-Direttiva dwar l-EU ETS u l-MRR. 
            
            
               Il-paragrafu 2 jirreferi għall-mudelli elettroniċi li jridu jintużaw għar-rapportar. Aktar minn 900 operatur tal-inġenji tal-ajru użawhom biex jirrapportaw l-emissjonijiet verifikati kif ukoll biex japplikaw għal allokazzjonijiet bla ħlas skont l-Iskema tal-UE għan-Negozjar ta’ Emissjonijiet. Il-mudelli se jiġu aġġornati mill-Kummissjoni għall-fini tal-iskema tal-ICAO.
            
            
               Artikolu 4
            
            
               Dan l-Artikolu jiddikjara li, għar-rapportar tal-emissjonijiet skont l-Artikolu 2, japplikaw l-istandards stabbiliti fid-dispożizzjonijiet rilevanti tad-Direttiva dwar l-EU ETS u l-AVR. 
            
            
               Artikolu 5
            
            
               Dan l-Artikolu jistipula li l-Istat Membru amministrattiv fir-rigward ta’ operatur tal-inġenji tal-ajru huwa l-Istat Membru msemmi fl-Artikolu 18a tad-Direttiva 2003/87/KE. Mhux l-operaturi kollha li għandhom jirrappurtaw skont dan ir-Regolament se jiġu elenkati fl-Anness tar-Regolament tal-Kummissjoni (KE) Nru 748/2009. F’każijiet bħal dawn, l-operatur tal-inġenji tal-ajru jenħtieġ li jirrapporta l-emissjonijiet verifikati tiegħu lill-Istat Membru li jkun ħareġ iċ-ċertifikat tiegħu ta’ Operatur tal-Ajru jew, meta ma jkun inħareġ l-ebda ċertifikat minn Stat Membru, l-operatur jenħtieġ li jirrapporta lill-Istat Membru li fih ikollu l-post tar-reġistrazzjoni ġudizzjarja.
            
            
               Artikolu 6
            
            
               Dan l-Artikolu jippermetti lill-Kummissjoni titlob l-assistenza tal-Eurocontrol biex tissupplimenta d-data dwar l-emissjonijiet, billi tieħu informazzjoni mill-bażijiet tad-data li jkollu aċċess għalihom, bl-għan li l-emissjonijiet rilevanti jiġu rrapportati b’mod preċiż. Dan ma jeskludix l-użu ta’ sorsi oħra ta’ data. 
            
            
               Artikolu 7
            
            
               Dan l-Artikolu jitlob lill-Kummissjoni biex tibgħat id-data rilevanti dwar l-emissjonijiet verifikati lis-Segretarjat tal-ICAO. Dan se jikkonċerna biss id-data tal-operaturi tal-inġenji tal-ajru li s-Segretarjat tal-ICAO jistenna li jirċievi data dwar l-emissjonijiet tagħhom mingħand l-Unjoni (eż. il-linji tal-ajru Ewropej). Qabel ma tintbagħat id-data, l-Istat Membru rilevanti huwa mistenni li jagħti l-approvazzjoni tiegħu wara li jkun wettaq verifika tal-ordni ta’ kobor fuq id-data, inkluż kull data mingħand il-Eurocontrol. 
            
            
               Ir-rwol tal-Parlament Ewropew u tal-Kunsill fit-teħid ta’ deċiżjoni dwar il-bidliet fid-dritt tal-Unjoni huwa rispettat bis-sħiħ, u għalhekk dan l-Artikolu huwa espressament mingħajr preġudizzju għall-kunsiderazzjoni mill-Parlament Ewropew u mill-Kunsill ta’ modi kif l-iskema tal-ICAO tista’ tiġi implimentata fid-dritt tal-Unjoni permezz ta’ reviżjoni futura tad-Direttiva dwar l-EU ETS.
            
            
               Hemm tliet fatturi tal-emissjonijiet għall-fjuwil tal-avjazzjoni fl-EU ETS:
            
            
                     
                        Fjuwil
                     
                  
                  
                     
                        Fattur tal-emissjoni (t CO2/t fjuwil)
                     
                  
               
                     
                        Gażolina tal-avjazzjoni (AvGas)
                     
                  
                  
                     
                        3.10
                     
                  
               
                     
                        Gażolina tal-ġettijiet (Jet B)
                     
                  
                  
                     
                        3.10
                     
                  
               
                     
                        Kerosin tal-ġettijiet (Jet A1 jew Jet A)
                     
                  
                  
                     
                        3.15
                     
                  
               
         
            
               Fl-iskema tal-ICAO, il-fattur tal-emissjonijiet għall-fjuwil Kerosin tal-Ġettijiet (Jet A1 jew Jet A) huwa 3.16. Għandu jintuża dan il-fattur tal-emissjonijiet meta tintbagħat id-data lis-Segretarjat tal-ICAO. Ir-rapport skont l-Artikolu 28b tad-Direttiva se jikkunsidra jekk dan jenħtieġx li jiġi rivedut, u l-Parlament Ewropew u l-Kunsill jistgħu jieħdu azzjoni kif xieraq, inkluż li jbiddlu l-fattur tal-emissjonijiet tal-EU ETS għall-Kerosin tal-Ġettijiet.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 6.3.2019
            
            
               li jissupplimenta d-Direttiva 2003/87/KE tal-Parlament Ewropew u tal-Kunsill fir-rigward tal-miżuri adottati mill-Organizzazzjoni tal-Avjazzjoni Ċivili Internazzjonali għall-monitoraġġ, ir-rapportar u l-verifika tal-emissjonijiet tal-avjazzjoni għall-iskop li tiġi implimentata miżura globali bbażata fuq is-suq
               
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi sistema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni u li temenda d-Direttiva 96/61/KE, u b’mod partikolari l-Artikolu 28c tagħha,
            
            
               Billi:
            
            
               (1)L-Artikolu 28c tad-Direttiva 2003/87/KE jagħti s-setgħa lill-Kummissjoni biex tadotta dispożizzjonijiet għall-monitoraġġ, ir-rapportar u l-verifika xierqa tal-emissjonijiet biex tiġi implimentata l-miżura globali tal-Organizzazzjoni tal-Avjazzjoni Ċivili Internazzjonali (“ICAO”) bbażata fuq is-suq fuq ir-rotot kollha li tkopri din il-miżura. Għal raġunijiet ta’ ċarezza u ċertezza tad-dritt, huwa meħtieġ li jiġu speċifikati t-titjiriet soġġetti għal dawk id-dispożizzjonijiet b’referenza għar-rotot u għall-operaturi tal-inġenji tal-ajru rilevanti.
            
            
               (2)Japplikaw l-arranġamenti għall-monitoraġġ u għar-rapportar tal-emissjonijiet kif ukoll għall-verifika tar-rapporti tal-emissjonijiet, għall-finijiet tal-Iskema tal-UE għan-Negozjar ta’ Emissjonijiet, skont ir-Regolament tal-Kummissjoni (UE) Nru 601/2012
                  13
                u r-Regolament ta’ Implimentazzjoni tal-Kummissjoni (UE) 2018/2067
                  14
               . Dawk l-arranġamenti ġew aġġornati u żviluppati aktar, fir-rigward tal-monitoraġġ u tar-rapportar tal-emissjonijiet, permezz tar-Regolament ta’ Implimentazzjoni tal-Kummissjoni (UE) 2018/2066
                  15
               , li se japplika mill-1 ta’ Jannar 2021. Ir-Regolamenti ta’ Implimentazzjoni (UE) 2018/2066 u (UE) 2018/2067 iqisu l-ewwel edizzjoni tal-istandards u l-prattiki rakkomandati internazzjonali adottati mill-ICAO fit-27 ta’ Ġunju 2018. Għal raġunijiet ta’ effiċjenza amministrattiva u sabiex jitnaqqsu kemm jista’ jkun l-ispejjeż ta’ konformità għall-operaturi, huwa xieraq li d-dispożizzjonijiet għall-implimentazzjoni tal-miżura globali bbażata fuq is-suq tal-ICAO jiġu allinjati mad-dispożizzjonijiet stabbiliti fir-Regolament (UE) Nru 601/2012 u f’dawk ir-Regolamenti ta’ Implimentazzjoni.
            
            
               (3)Skont ir-Regolament tal-Kummissjoni (UE) Nru 601/2012, l-Istati Membri jistgħu jippreskrivu l-użu ta’ mudelli elettroniċi u formats speċifiċi ta’ fajls għall-finijiet ta’ rapportar tal-emissjonijiet mill-attivitajiet tal-avjazzjoni skont id-Direttiva 2003/87/KE. Sabiex jiġi żgurat li l-operaturi tal-inġenji tal-ajru jkunu jistgħu jikkonformaw ukoll mat-tali rekwiżiti meta jkunu qed jirrapportaw l-emissjonijiet għall-finijiet tal-miżura globali bbażata fuq is-suq tal-ICAO, jenħtieġ li l-Kummissjoni tippubblika format speċifiku għall-iskambju elettroniku tad-data.
            
            
               (4)L-applikazzjoni tar-rekwiżiti tal-monitoraġġ, tar-rapportar u tal-verifika għal ċerti titjiriet biss fir-rigward tal-operaturi tal-inġenji tal-ajru bbażati fiż-ŻEE mhijiex meqjusa li tikkawża xi distorsjoni tal-kompetizzjoni. Għalhekk, it-tali rekwiżiti jistgħu jiġu adottati fuq il-bażi tal-Artikolu 28c tad-Direttiva 2003/87/KE.
            
            
               (5)Sabiex jiġi żgurat li l-emissjonijiet rilevanti kollha jiġu identifikati b’mod preċiż, jenħtieġ li l-Kummissjoni tkun tista’ titlob l-assistenza tal-Eurocontrol biex tissupplimenta d-data dwar l-emissjonijiet fejn xieraq.
            
            
               (6)Jenħtieġ li l-Kummissjoni tibgħat id-data dwar l-emissjonijiet verifikati rilevanti lis-Segretarjat tal-ICAO, sabiex tiżgura r-rapportar komplut u f’waqtu tad-data dwar l-emissjonijiet fir-rigward tat-titjiriet rilevanti kollha.
            
            
               ADOTTAT DAN IR-REGOLAMENT:
            
            
               Artikolu 1
            
            
               1.L-obbligi ta’ rapportar previsti fl-Artikolu 2 għandhom japplikaw biss għall-operaturi tal-inġenji tal-ajru li jissodisfaw il-kundizzjonijiet kollha li ġejjin:
            
            
               (a)jkollhom ċertifikat ta’ operatur tal-ajru maħruġ minn Stat Membru jew ikunu reġistrati fi Stat Membru, inkluż ir-reġjuni ultraperiferiċi, id-dipendenzi u t-territorji ta’ dak l-Istat Membru;
            
            
               (b)jipproduċu emissjonijiet annwali ta’ CO2 akbar minn 10 000 tunnellata mill-użu ta’ ajruplani b’massa waqt it-tlugħ ċertifikata massima akbar minn 5 700 kg filwaqt li jwettqu titjiriet bejn l-ajrudromi li jinsabu fi Stati differenti fiż-Żona Ekonomika Ewropea (ŻEE) jew titjiriet imsemmija fl-Artikolu 2(1), mill-1 ta’ Jannar 2019. 
            
         
         
            
               2.Għall-finijiet tal-punt (b) tal-paragrafu 1, l-emissjonijiet mit-tipi ta’ titjiriet li ġejjin ma għandhomx jitqiesu:
            
            
               (a)it-titjiriet tal-Istat; 
            
            
               (b)
                     it-titjiriet umanitarji;
            
            
               (c)
                     it-titjiriet mediċi;
            
            
               (d)
                     it-titjiriet militari; 
            
            
               (e)
                     it-titjiriet tat-tifi tan-nar.
            
            
               Artikolu 2
            
            
               1.L-operaturi tal-inġenji tal-ajru għandhom jirrapportaw l-emissjonijiet mit-titjiriet li ġejjin:
            
            
               (a)
                     it-titjiriet bejn l-ajrudromi li jinsabu fl-Istati Membru u l-ajrudromi li jinsabu fil-pajjiżi terzi;
            
            
               (b)
                     it-titjiriet bejn l-ajrudromi li jinsabu fl-Istati Membri u l-ajrudromi li jinsabu fir-reġjuni ultraperiferiċi, fid-dipendenzi jew fit-territorji ta’ Stati Membri oħra;
            
            
               (c)
                     it-titjiriet bejn l-ajrudromi li jinsabu fir-reġjuni ultraperiferiċi, fid-dipendenzi jew fit-territorji tal-Istati Membri u l-ajrudromi li jinsabu fil-pajjiżi terzi jew fid-dipendenzi jew fit-territorji ta’ Stati Membri oħra.
            
            
               2.Il-paragrafu 1 għandu japplika wkoll fir-rigward tal-operaturi tat-trasport tal-ajru kummerċjali li jħaddmu inqas minn 243 titjira għal kull perjodu ta’ tliet perjodi konsekuttivi ta’ erba’ xhur il-wieħed li jitilqu jew jaslu f’ajrudrom li jinsab fit-territorju ta’ Stat Membru.
            
            
               3.L-operaturi tal-inġenji tal-ajru huma rrakkomandati wkoll li jivverifikaw u jirrapportaw l-emissjonijiet tagħhom mit-titjiriet bejn l-ajrudromi li jinsabu f’żewġ pajjiżi terzi differenti. 
            
            
               4.Il-paragrafi 1 u 3 għandhom japplikaw fir-rigward tal-emissjonijiet minn kull tip ta’ titjira ħlief għat-tipi ta’ titjiriet imsemmija fl-Artikolu 1(2), inkluż:
            
            
               (a)it-titjiriet għall-finijiet ta’ taħriġ jew ta’ tiftix u salvataġġ;
            
            
               (b)it-titjiriet skont ir-regoli tat-titjir viżwali;
            
            
               (c)it-titjiriet għar-riċerka u l-ittestjar xjentifiċi; 
            
            
               (d)it-titjiriet għall-Obbligu ta’ Servizz Pubbliku.
            
            
               Artikolu 3
            
            
               1.Għall-finijiet tar-rapportar tal-emissjonijiet tagħhom skont l-Artikolu 2 ta’ dan ir-Regolament, l-operaturi tal-inġenji tal-ajru għandhom ikunu soġġetti għall-istess rekwiżiti bħal dawk stabbiliti fl-Artikolu 14 tad-Direttiva 2003/87/KE u r-Regolament (UE) Nru 601/2012. Mill-1 ta’ Jannar 2021, se jkunu soġġetti għall-istess rekwiżiti bħal dawk stabbiliti fir-Regolament ta’ Implimentazzjoni (UE) 2018/2066.
            
         
         
            
               2.Il-Kummissjoni għandha tippubblika format għall-iskambju elettroniku tad-data għall-finijiet tar-rapportar tal-emissjonijiet mit-titjiriet imsemmija fl-Artikolu 2. L-operaturi tal-inġenji tal-ajru għandhom jużaw dak il-format tal-iskambju elettroniku tad-data.
            
            
               Artikolu 4
            
            
               Il-verifika tad-data dwar l-emissjonijiet li trid tiġi rrapportata skont l-Artikolu 2 ta’ dan ir-Regolament u l-akkreditament tal-verifikaturi li jwettqu dik il-verifika għandhom ikunu soġġetti għall-istess rekwiżiti bħal dawk stabbiliti fl-Artikolu 15 tad-Direttiva 2003/87/KE u fil-Parti B tal-Anness V ta’ dik id-Direttiva, kif ukoll fir-Regolament ta’ Implimentazzjoni (UE) 2018/2067.
            
            
               Artikolu 5
            
            
               Operatur tal-inġenji tal-ajru li huwa elenkat fl-Anness tar-Regolament tal-Kummissjoni (KE) Nru 748/2009
                  16
                għandu jirrapporta l-emissjonijiet tiegħu lill-Istat Membru amministrattiv tiegħu speċifikat f’dak l-Anness. 
            
            
               Operatur tal-inġenji tal-ajru li mhuwiex elenkat fl-Anness tar-Regolament (KE) Nru 748/2009 għandu jirrapporta l-emissjonijiet tiegħu lill-Istat Membru li jkun ħareġ iċ-ċertifikat ta’ operatur tal-ajru jew, meta ma jkunx inħareġ ċertifikat ta’ operatur tal-ajru minn Stat Membru, l-Istat Membru fejn dak l-operatur tal-inġenji tal-ajru jkollu l-post tar-reġistrazzjoni ġudizzjarja tiegħu.
            
            
               Artikolu 6
            
            
               Fejn xieraq, il-Kummissjoni tista’ titlob l-assistenza tal-Eurocontrol biex ittejjeb il-preċiżjoni tad-data dwar l-emissjonijiet irrapportata skont l-Artikolu 2.
            
            
               Artikolu 7
            
            
               Mingħajr preġudizzju għar-reviżjoni tad-Direttiva 2003/87/KE mill-Parlament Ewropew u mill-Kunsill, il-Kummissjoni għandha tibgħat lis-Segretarjat tal-Organizzazzjoni tal-Avjazzjoni Ċivili Internazzjonali d-data dwar l-emissjonijiet rilevanti li tkun ġiet irrapportata skont l-Artikolu 14 tad-Direttiva 2003/87/KE u skont dan ir-Regolament. Qabel dik it-trażmissjoni, l-awtoritajiet kompetenti għandhom iwettqu verifiki tal-ordni ta’ kobor fuq id-data li trid tiġi trażmessa.
            
            
               Għandu jintuża l-fattur tal-emissjonijiet speċifikat fl-Anness 16, il-Volum IV tal-Konvenzjoni dwar l-Avjazzjoni Ċivili Internazzjonali ffirmata fis-7 ta’ Diċembru 1944 (il-Konvenzjoni ta’ Chicago) għall-fjuwil Kerosin tal-Ġettijiet (Jet A1 jew Jet A) għall-finijiet tat-trażmissjoni tad-data dwar l-emissjonijiet skont l-ewwel paragrafu ta’ dan l-Artikolu.
            
            
               Artikolu 8
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 6.3.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Dan jinkludi appoġġ finanzjarju ta’ aktar minn EUR 15-il miljun għal proġetti tal-bini tal-kapaċità tal-UE f’pajjiżi li qed jiżviluppaw; il-ħin tal-persunal tal-Kummissjoni, tal-EASA u tal-EUROCONTROL involuti fil-ħidma tal-ICAO; l-involviment intensiv tal-esperti tal-gvern u tal-industrija; u is-sekondar tal-persunal lis-Segretarjat tal-ICAO.
               
               
                  
                     (2)
                  
                        Għal aktar informazzjoni, ara t-taqsima komuni Ewropea fil-Pjan ta’ Azzjoni tal-Istat tal-Awstrija ppreżentat lill-ICAO għat-tnaqqis tal-emissjonijiet fuq 
                  
                     https://www.icao.int/environmental-protection/Lists/ActionPlan/Attachments/78/CO2%20Reduction%20Action%20Plan_Austria_July%202018.pdf
                  
                  , il-paġni 45-49. 
               
               
                  
                     (3)
                  
                        Id-Direttiva (UE) 2018/410 tal-Parlament Ewropew u tal-Kunsill tal-14 ta’ Marzu 2018 li temenda d-Direttiva 2003/87/KE biex jiżdiedu t-tnaqqis kosteffettiv tal-emissjonijiet u l-investimenti għal emissjonijiet baxxi ta’ karbonju, u d-Deċiżjoni (UE) 2015/1814, ĠU L 76, 19.3.2018, p. 3.
               
               
                  
                     (4)
                  
                        Ir-Regolament (UE) 2017/2392 tal-Parlament Ewropew u tal-Kunsill tat-13 ta’ Diċembru 2017 li jemenda d-Direttiva 2003/87/KE biex jitkomplew il-limitazzjonijiet attwali tal-kamp ta’ applikazzjoni fl-attivitajiet tal-avjazzjoni u ssir il-preparazzjoni biex tiġi implimentata miżura globali bbażata fuq is-suq mill-2021, ĠU L 350, 29.12.2017, p. 7.
               
               
                  
                     (5)
                  
                        Ir-Regolament ta’ Implimentazzjoni tal-Kummissjoni (UE) 2018/2066 tad-19 ta’ Diċembru 2018 dwar il-monitoraġġ u r-rapportar ta’ emissjonijiet ta’ gassijiet serra skont id-Direttiva 2003/87/KE tal-Parlament Ewropew u tal-Kunsill u li jemenda r-Regolament tal-Kummissjoni (UE) Nru 601/2012, ĠU L 334, 31.12.2018, p. 1–93.
               
               
                  
                     (6)
                  
                        Ir-Regolament ta’ Implimentazzjoni tal-Kummissjoni (UE) 2018/2067 tad-19 ta’ Diċembru 2018 dwar il-verifika tad-data u l-akkreditament tal-verifikaturi skont id-Direttiva 2003/87/KE tal-Parlament Ewropew u tal-Kunsill, ĠU L 334, 31.12.2018, p. 94–134.
               
               
                  
                     (7)
                  
                        Ara l-istudju tal-Kummissjoni dwar arranġamenti legali possibbli għall-implimentazzjoni ta’ miżura globali bbażata fuq is-suq għall-emissjonijiet mill-avjazzjoni internazzjonali, fuq https://ec.europa.eu/clima/sites/clima/files/transport/aviation/docs/gmbm_legal_study_en.pdf.
               
               
                  
                     (8)
                  
                        Ara l-premessa 11 tar-Regolament (UE) 2017/2392 tal-Kunsill tal-13 ta’ Diċembru 2017.
               
               
                  
                     (9)
                  
                        Ara l-Artikolu 28b(2) tar-Regolament (UE) 2017/2392 tal-Kunsill tal-13 ta’ Diċembru 2017.
               
               
                  
                     (10)
                  
                        Ħlief kif previst mill-att delegat skont l-Artikolu 25a tad-Direttiva 2003/87/KE.
               
               
                  
                     (11)
                  
                        It-titjiriet internazzjonali jikkostitwixxu madwar 60 % tal-emissjonijiet globali tal-avjazzjoni, filwaqt li l-40 % li jifdal jirrigwardaw it-titjiriet domestiċi. Il-mandat tal-ICAO ma jinkludix l-avjazzjoni domestika, ara https://www.icao.int/environmental-protection/Documents/STATEMENTS/cop4.PDF.
               
               
                  
                     (12)
                  
                        Għal lista sħiħa ta’ dawn, ara t-tweġiba 5 fil-Mistoqsijiet Frekwenti fuq: https://ec.europa.eu/clima/sites/clima/files/transport/aviation/docs/faq_aviation_2013-2016_en.pdf.
               
               
                  
                     (13)
                  
                        Ir-Regolament tal-Kummissjoni (UE) Nru 601/2012 tal-21 ta’ Ġunju 2012 dwar il-monitoraġġ u r-rapportar ta’ emissjonijiet ta’ gassijiet serra skont id-Direttiva 2003/87/KE tal-Parlament Ewropew u tal-Kunsill (ĠU L 181, 12.7.2012, p. 30).
               
               
                  
                     (14)
                  
                        Ir-Regolament ta’ Implimentazzjoni tal-Kummissjoni (UE) 2018/2067 tad-19 ta’ Diċembru 2018 dwar il-verifika tad-data u l-akkreditament tal-verifikaturi skont id-Direttiva 2003/87/KE tal-Parlament Ewropew u tal-Kunsill (ĠU L 334, 31.12.2018, p. 94).
               
               
                  
                     (15)
                  
                        Ir-Regolament ta’ Implimentazzjoni tal-Kummissjoni (UE) 2018/2066 tad-19 ta’ Diċembru 2018 dwar il-monitoraġġ u r-rapportar ta’ emissjonijiet ta’ gassijiet serra skont id-Direttiva 2003/87/KE tal-Parlament Ewropew u tal-Kunsill u li jemenda r-Regolament tal-Kummissjoni (UE) Nru 601/2012 (ĠU L 334, 31.12.2018, p. 1). 
               
               
                  
                     (16)
                  
                        Ir-Regolament tal-Kummissjoni (KE) Nru 748/2009 tal-5 ta’ Awwissu 2009 dwar il-lista ta’ operaturi ta’ inġenji tal-ajru li wettqu attività ta’ avjazzjoni elenkata fl-Anness I għad-Direttiva 2003/87/KE fl-1 ta’ Jannar 2006 jew wara, li tispeċifika l-Istat Membru ta’ amministrazzjoni għal kull operatur ta’ inġenji tal-ajru (ĠU L 219, 22.8.2009, p. 1).